Sa jednog zida studentskog doma kod Pravnog i Ekonomskog fakulteta u Nišu danas je otpala cela fasada i survala se u dvorište. Vetar je duvao jako, ali da li dovoljno da sruši fasadu?; foto: Damjan Andjelković

Prema rečima direktora Studentskog centra Radeta Rajkovića, portiri su oko 10 sati primetili da je fasada nestabilna i da "diše", pozvali tehničkog direktora i žutom trakom je ograđen prostor.

Videlo se da će se ona otpasti pošto je krenula sa najviših delova od krova da se odvaja i obrušila se oko 13:45. Niko nije povređen jer je prostor bio obezbeđen još ranije - kaže Rajković.

Napominje da su odmah kontaktirali izvođača radova koji je pre četiri godine radio fasadu, kao i osiguravajuću kuću kod koje je Studentski centar ima osiguranje.

Utvrđeno je da je sve urađeno po propisu, čak se i vidi da su tiplovi ostali, ali vetar je bio izuzetno jak i uspeo je da oduva izolaciju - objašnjava Rajković.

Direktor ističe da će im osiguravajuća kuća isplatiti štetu zbog vremenske nepogode, kao i da se izvođač radova obavezao da obnovi fasadu.

Skele su već tu, ali vetar još jako duva tako da ne možemo odmah da krenemo sa radovima. Čim se vreme smiri počeće radovi i biće završeni za dva do tri dana - kaže Rajković.

Inače, ova dva paviljona su izgrađena 1966. i 1969. godine, a pre 4 godine su renovirani i tom prilikom je postavljena nova fasada i stolarija.

U njima ima 117 soba i mesta za blizu 350 studenata.